Dad ularias e cularias

Da Kuno Widmer, institut dal DRG

Il pled ularia è pauc conuschent è grev da chapir, perquai ch’il rumantsch ha nagins pled sumegliants als quals ins savess sa referir. Ularia sto esser in emprest dal spagnol ollería ‘vaschlaria’, in derivat dad olla ‘vasch’. Pli enclegentaivel è cularia ch’ins sa colliar cun il verb cular en la muntada da ‘stgaudar e luentar il metal’. La cularia è il furn per cular fier e plinavant la fabrica che producescha brunsinas e zains. Fundaria fiss l’equivalent ladin, ma il bajetg dals miniers enta S-charl numnani la Schmelzra. Ularia, cularia e fundaria èn trais exempels ord la rotscha dals pleds cun la finiziun -aria, -eria. Els inditgan manaschis da tuttas sorts, saja lieus da producziun u tals da vendita. Questas furmas e lur appartegnientscha a la domena economica èn zunt betg ina spezialitad rumantscha. Ellas existan en bleras linguas romanas ed en tudestg, sa multiplitgond e sa cruschond envi ed ennà. Quai giustifitgescha il sguard sur la saiv dal curtin rumantsch or, tant pli ch’ins dumogna il tudestg tuttina bain sco l’atgna lingua e ch’il mund neolatin è era betg insatge ester.

Tge producescha la brassaria?
La categoria dals lieus da producziun ed elavuraziun è spezialmain sviluppada. Sper il nums tradiziunals naschan da cuntin neologissems per denominar novs tips d’interpresas. Da las bleras bierarias grischunas e svizras èsi dentant vanzà paucas suenter l’era da las fusiuns. Lezzas han fatg svanir ils manaschis, ma betg lur num che duai viver vinavant sco simbol da privadientscha. A Schlarigna è vegnì fabritgà in chasament cun restaurant che ha survegnì il num Alte Brauerei u Bieraria veglia. La tscherna da la lingua è stada in fatg politic dal qual il suveran ha gì da decider. En la citad da Son Gagl hani percunter avert la Birreria Weber senza consultar ils abitants. A Glion stat la veglia Bieraria Oswald che serva sco lieu da sentupada. La gasetta Ligia Grischa dal 1867 scriveva anc braueria; oz vegn era scrit brassaria, duvrond il pled franzos. Brasserie hani emprestà er en Svizra tudestga, tranter auter sco num dals buffets da las staziuns da Berna e Basilea. Ma quest gallicissem dovran ils Rumantschs pli savens per quels manaschis che brassan ils favs da café. Els associeschan brassaria cun il verb rumantsch brassar che ha da far nagut cun gervosa, ma tant dapli cun l’elavuraziun da la fava criva en la “Kaffeerösterei”. Il manaschi il pli aut da l’Europa, quel da Badilatti a Zuoz, porta il num brastularia, in derivat da l’italianissem ladin brastular. En La Quotidiana (1998, nr. 13) han ins pudì leger la furma scursanida brasturia che tradescha ch’il ladin ha sa distatgà dal talian. Lez ha furnì da ses temp la falegnamaria, sco il tudestg la scrinaria. L’elavuraziun dal latg e da la launa sa fan en chascharia e scarsinaria, là nua ch’ins preferescha betg ils germanissems sennaria e cartetscheria. La Ligia Grischa duvrava quest pled tant per la fatschenta a Trun sco per sia maschina da tunder. La charcuterie franzosa e la Charcuterie «tudestga» vegnan magari rumantschadas tar scharcutaria. La carossaria ha il dubel senn da ‘schassis’ e da l’ufficina che s’occupa dal skelet da l’auto. Tut ils pleds sisura audan tar ils appellativs, vul dir ch’els denomineschan ils manaschis da l’entira sparta. La creaziun Calendaria percunter è in num da firma e vala betg per la totalitad dals producents da chalenders.

Cumprar glatsch en la glatscharia
Fitg ferma è era la categoria dals lieus da vendita, da stizuns e restaurants. Il grond dumber e l’attractivitad da locals sco pizzerias e cafetarias augmentan la frequenza da tals nums. In pionier rumantsch è la glatscharia sper il stradun a Scuol; ella sa chatta però en cumpagnia da la gelateria taliana e da la heladeria spagnola. Sin ina analogia spetgan anc caramellaria e fiaschetteria giu en Italia, entant che la bigliettaria è arrivada en Grischun e fa part da la staziun da viafier a San Murezzan (Fögl 1996, nr. 90). L’inscripziun barbieria en Italia vegnan a chapir er ils turists tudestgs, deducind da lur pled Barbier ch’ins taglia e tgira là las barbas. Forsa fani perfin stim che barbieria è derivà d’in substantiv, e betg sco las furmas tradiziunalas d’in verb. Ils servetschs confidenzials dal fiduziari sursilvan vegnan prestads en la fiduziaria. L’hotel Dischma a Tavau maina ina Röstizzeria che para inspirada dal talian rosticceria e dal franzos rôtisserie, ma ch’è plitost la cruschada da rösti e pizzeria. Tratgas brassadas pon ins era giudair en la Rösteria giu Ragaz. Il pled bischutaria inditga la butia, ma er la martganzia lien, uschia en l’inserat Uras e bijouteria da Caveng a Glion. Quel dubel senn è cuntegnì era en la pastizaria ladina ed en la patissaria sursilvana. Las duas variantas èn emprestadas dal talian e dal franzos/tudestg e conferman la differenta orientaziun culturala e linguistica da l’Engiadina e da la Surselva.

Fantasia e maschaida da linguatgs
A la Wäscheria, ina lavandaria cun filialas a Glion e Samedan, ha rendì attent la Gasetta Coop, analisond: “Il pled è dad ina vart tudestg, ma da l’autra vart è la desinenza stget rumantscha”. Cun questa cumbinaziun hajan ins vulì cuntanscher ch’era quels da lingua tudestga enclegian da tge ch’i sa tracta. L’autur Flurin Andry vesa la pussaivladad da far quai er anc cun auters pleds: “Per paun van en avegnir tuts en la bäckeria, a baiver la biera en la kneiperia e per vestgadira da segund maun en la lumparia.” La lumparia rumantscha cun il senn abstract da ‘scroccaria’ sa differenziescha dals collectivs argentaria, biancaria euv. Ina prova da creativitad dat era Jürg Ramspeck, il spiertus columnist dal Blick. En il numer 280 dal 1998 fa el beffas da la lavina dal -aria en tudestg, proponind ina massa neologissems pli u main realistics: La butietta da vestgadira vegn reaverta sco Jeanseria (ina tala devi propi giu Landquart), quella da latg survegn il num Latteria, la mazlaria dal vitg daventa Metzgeria e la stizun da rauba da chaltschiel Strickeria. Il plevon rebattegia la sala da la plaiv en Reformeria, approximond ella al negozi da product da dieta. Il “Reformhaus” daventa perquai en bucca dal pievel la Körneria. Tut che haja uss l’impressiun dad esser pli mediterran e cosmopolitic, ed ins chala betg pli da producir da quests bels pleds. La polizia locala ha l’idea da numnar Einbuchteria la praschun, l’uffizi da taglia vegn uschenumnà Rafferia ed il chantun dals fimaders en chasa communala Pafferia. Il local da l’uniun dals tiradurs, la Wafferia, è collocà en l’anteriur “Frohsinn”, la nova Bottiglieria. Impurtanta è la constataziun dal schurnalist a reguard la conjunctura auta dals derivats sin -aria, -eria: L’englais da l’America è betg il sulet linguatg ad influenzar il tudestg, siond che sper il flum dals anglicissems curra er in ual dad italianissems. Per il linguatg german muntan las furmas da tempra latina in element ester, betg dentant per il rumantsch. Lez po crescher organicamain,
creond ed emprestond ils pleds dal tip ularia e cularia.